Koordinatės: 54°54′19″š. pl. 23°57′14″r. ilg.﻿ / ﻿54.9053°š. pl. 23.9539°r. ilg.﻿ / 54.9053; 23.9539

| KTU stadionas |
| --- |
| Stadionas 2021 m. |
| Oficialus pavadinimas | Kauno technologijos universiteto stadionas |
| Vieta | Kaunas |
| Atidarytas | 1959 m. |
| Savininkas | Kauno technologijos universitetas |
| Paviršius | Žolė |
| Talpa | 500 |
| Nuomininkai | KPI Kaunas, Politechnika Kaunas, Banga Kaunas, Ranga-Politechnika Kaunas |

**Kauno technologijos universiteto stadionas** (1959–1990 m. ***Kauno politechnikos instituto stadionas***, sovietmečiu taip pat žinomas kaip ***Politechnikos stadionas***) – stadionas Kauno mieste, Radvilėnų pl. 19, KTU miestelio teritorijoje į vakarus nuo Kauno zoologijos sodo. Stadionas naudojamas futbolui ir regbiui, jame žaidžia KTU rinktinės.

Stadionas gerai prižiūrimas, veja nupjauta, bėgimo takai padengti smėliu. Yra tribūnos, dvi persirengimo rūbinės, stadionas nuomojamas. Planuojama padidinti natūralios vejos aikštę ir šalia jos pastatyti 500 vietų turinčią dengtą tribūną su pagalbinėmis patalpomis.

Istorija
--------

Žiūrovų tribūna 2018 m.
Stadionas pradėtas statyti 1955 m. Kiekvienas studentas buvo kviečiamas prisidėti prie stadiono statybos darbų bent po 8 valandas. Stadionas atidarytas 1959 m. birželio 6 d. šalia cheminės technologijos fakulteto. Jis užėmė 5 ha plotą, aplink jį – olimpinis bėgimo takas, 11 lengvosios atletikos sektorių, natūrali velėnuota tribūna, talpinusi per 2000 žiūrovų. Stadioną įrengė Kauno politechnikos instituto (KPI) studentai ir dėstytojai. Atidarymo dieną buvo apdovanoti geriausi KPI sportininkai, aktyvūs stadiono statytojai-talkininkai.

Naujajame stadione savo pirmąsias futbolo rungtynes namų komanda žaidė 1960 m. rugsėjo 24 d. Čia susitiko KPI Kaunas su MSK Tauragė (4-1). Stadionas buvo pilnas, užimtos visos 2000 vietų.

1999 m. rugsėjo 11 d. pirmą kartą buvo surengtas kelių kartų Politechnika Kaunas futbolo komandų turnyras, kuriame dalyvavo KTU Kaunas studentų rinktinė ir absolventų komanda, kurioje po ilgos pertraukos žaidė Laimutis Vaicekauskas, Jonas Pranevičius, Petras Šaltys, Evaldas Dobkevičius, Martynas Gusiatinas, Edmundas Danilevičius, Romualdas Rudzevičius, Vytautas Ivanauskas, Petras Baršauskas, Artūras Ramoška, Rytis Blažys, Aloyzas Dambrauskas ir kt.

Lietuvos futbolo federacija yra skyrusi KTU stadiono aikštėms dirbtinę dangą. 2023 m. gruodžio 5 d. LFF ir KTU pasirašė 5 metų bendradarbiavimo sutartį, pagal kurią planuojama stadiono išplėtoti komplekso infrastruktūrą. Kartu su natūralios vejos stadiono atnaujinimu, turėtų iškilti 500 žiūrovų talpinanti dengta tribūna su pagalbinėmis patalpomis, o futbolo aikštė tiktų vykdyti I lygos rungtynėms.

Šaltiniai
---------

1. ↑   Archyvuota kopija 2021-10-25 iš Wayback Machine projekto.
2. ↑  KTU stadionas. Kasvyksta.lt (tikrinta 2024-01-31).
3. ↑  Ruošiamasi plėsti natūralios dangos stadioną Kaune. 2023-12-05, Delfi.lt (tikrinta 2024-01-31).
4. ↑  Vytas Jančiauskas, Gediminas Kalinauskas, Rimantas Turskis, Liuda Mikutienė. „Lietuvos studentų futbolo raida (1924–2009)". – Vilniaus pedagoginio universiteto leidykla, Vilnius, 2010. ISBN 978-9955-20-551-7. // psl. 42
5. ↑  Vytas Jančiauskas, Gediminas Kalinauskas, Rimantas Turskis, Liuda Mikutienė. „Lietuvos studentų futbolo raida (1924–2009)". – Vilniaus pedagoginio universiteto leidykla, Vilnius, 2010. ISBN 978-9955-20-551-7. // psl. 354
6. ↑  Laikraštis „Tiesa". // 1959-06-07
7. ↑  Vytas Jančiauskas, Gediminas Kalinauskas, Rimantas Turskis, Liuda Mikutienė. „Lietuvos studentų futbolo raida (1924–2009)". – Vilniaus pedagoginio universiteto leidykla, Vilnius, 2010. ISBN 978-9955-20-551-7. // psl. 360
8. ↑  KTU ir LFF sieks atgaivinti antrąjį pagal dydį natūralios vejos Kauno futbolo stadioną. 2023-12-05, 15min.lt (tikrinta 2024-01-31).

Nuorodos
--------

* Kauno KTU stadionas (Lfe.lt)
* KTU stadionas (Soccerway.com)